Afrikaners soek ook ekonomiese vryheid – EFFKim Heller (43). Foto: Werner Beukes/SAPA Volgens die Ekonomiese Vryheidsvegters (EFF) glo Afrikaners, waaronder sommige boere, ook in ekonomiese vryheid, het Beeld Woensdag berig. “Ek glo dat enige Suid-Afrikaner wat ŉ belang in demokrasie het, sal belangstel in die ekonomiese vryheid wat die EFF nastreef,” het Kim Heller, kommunikasie- en mediastrateeg van die party, aan die dagblad gesê. Volgens die berig het Heller sedert 1994 vir die ANC gestem, maar het sy nou by die EFF aangesluit. “Ek glo die EFF bied ŉ ware alternatief. Ek ondersteun die party ten volle,” het sy gesê. Sy sê al hoe meer witmense ondersteun ook die party. Heller is op die EFF se nasionale en Gautengse kandidaatlys. Julius Malema, die leier van die party, het in Februarie witmense genooi om by die party aan te sluit sodat hulle grond kan kry. “Wit mense moet by die stryd oor grondbesit aansluit. Slegs 2% van witmense besit grond. As hulle grond soek, moet hulle by die EFF aansluit,” het Malema gesê. Hy het gesê die EFF is nie teen wittes gekant nie, maar ‘n voorstander vir die werkende klas, wat wit werknemers insluit. Malema het egter in Oktober gesê die land se grond behoort aand die grondloses en dat wit Suid-Afrikaners steeds huiwer om hul grond, wat hulle “deur diefstal” bekom het, te oorhandig. “Tot vandag toe is die wittes nie skaam om ons mense dood te maak nie. Hulle wil hê ons moet voor hulle kniel,” het hy destyds gesê. “Ons gaan dit nie doen nie. Ons gaan nie vir grond bedel nie. Ons soek ons grond terug.” – SAPA